สิงคโปร์ฟันกองทุนอาเซียน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — สิงคโปร์ได้รับเลือกให้ตั้งสำนักงานกองทุนริเริ่มเชียงใหม่ ด้านไทยเตรียมส่งคนประเดิมนั่งประธานคนแรกแทน 
นายกรณ์ จาติกวณิช รมว.คลัง เปิดเผยว่า ในการประชุมรัฐมนตรีคลังอาเซียน ประเทศสมาชิกมีมติให้สิงคโปร์เป็นเจ้าภาพจัดตั้งสำนักงานกองทุนริเริ่มที่เชียงใหม่ (Chiang Mai Initiative Multilateralisation : CMIM) แทนประเทศไทย ซึ่งหลังจากนี้ประเทศสมาชิกจะต้องมีการเลือกประธานกองทุน คาดว่าไทยในฐานะผู้ริเริ่มแนวคิดจะได้รับเกียรติแต่งตั้งประธานกองทุนเป็นคนแรกจึงจะต้องเตรียมหาผู้ที่เหมาะสมกับตำแหน่งไปเสนอให้สมาชิกพิจารณา
“สุดท้ายประเทศสมาชิกได้เลือกสิงคโปร์ ซึ่งรวมถึงตัวผมด้วย เพราะเห็นว่ามีความเหมาะสมแล้ว แม้ว่ากองทุนนี้ก็เริ่มมาจากเรา แต่ที่เราพลาดโอกาสก็เพราะเราทำตัวเอง โทษใครไม่ได้ จากความวุ่นวายทางการเมืองที่ยืดเยื้อ จะให้ทุกคนมาเข้าใจปัญหาและให้โอกาสเราตลอดไม่ได้” นายกรณ์ กล่าว
ทั้งนี้ ในที่ประชุม รมว.คลังอาเซียน ก็มีการหารือถึงภาพรวมเศรษฐกิจของประเทศสมาชิก และประเทศสมาชิกอาเซียนมีข้อสรุปการถอนมาตรการกระตุ้นเศรษฐกิจในแต่ละประเทศนั้น นายกรณ์ กล่าวว่า ในแง่ของรัฐความจำเป็นที่ต้องดูแลยังมีต่อไป เม็ดเงินที่รัฐบาลต้องใช้เพื่อรักษาเสถียรภาพทางเศรษฐกิจยังมีเท่าเดิม แต่ในส่วนที่ลดลงคือเม็ดเงินที่จะต้องกู้ยืม เพราะมีรายได้เพิ่มขึ้นแล้วความจำเป็นในการกู้ยืมจึงลดลง
นายกรณ์ กล่าวว่า ในสัปดาห์นี้จะเดินทางไปประชุม รมว.คลังอาเซียนและยุโรป ซึ่งไทยได้รับเกียรติจากประเทศเจ้าภาพคือประเทศสเปน เป็นประเทศเอเชียเพียง 2 ประเทศ คือ จีนและไทย ที่จะขึ้นกล่าวปาฐกถาถึงแนวโน้มทิศทางเศรษฐกิจโลกในมุมมองของประเทศเอเชีย รวมถึงแผนการรวมกลุ่มประเทศอาเซียน (AEC) ในปี 2015 ให้เป็นตลาดเดียวที่เอื้อต่อการลงทุน มีการเปิดเขตการค้าเสรี
“การรวมกลุ่มอาเซียนจะมีความน่าสนใจในอนาคต ต่อไปนี้อาเซียนจะต้องมองถึงประชากรทั้งภูมิภาคจากการพลักดันนโยบายเศรษฐกิจของแต่ละประเทศ จะทำให้นักลงทุนนอกภูมิภาคสนใจเข้ามาลงทุน เข้าถึงประชากรกว่า 600 ล้านคน” นายกรณ์ กล่าว